b'\n_START_ARTICLE_\nPoklonstvo mudraca\n_START_PARAGRAPH_\nPoklonstvo mudraca ili Poklonstvo kraljeva je tradicionalno naziv za kr\xc5\xa1\xc4\x87ansku scenu u kojoj biblijski mudraci ili kraljevi (na zapadu \xc4\x8de\xc5\xa1\xc4\x87e prikazani kao kraljevi) pronalaze Isusa prate\xc4\x87i betlehemsku zvijezdu, te mu poklanjaju darove zlata, tamjana, i mirte. U crkvenom kalendaru, ovaj se doga\xc4\x91aj slavi kao Epifanija. Kr\xc5\xa1\xc4\x87anska ikonografija je zna\xc4\x8dajno pro\xc5\xa1irila ovaj doga\xc4\x91aj koji je opisan u drugom poglavlju Evan\xc4\x91elja po Mateju (2:1-11) te iskoristila \xc4\x8dinjenicu da je Isus bio prepoznat, od najranije mladosti, kao Kralj svijeta. _NEWLINE_Na najranijim prikazima mudraci su prikazani u perzijskoj odje\xc4\x87i s hla\xc4\x8dama i frigijskim kapama, obi\xc4\x8dno u profilu, kako napreduju jedan za drugim nose\xc4\x87i darove ispred sebe. Koristili su kasnoanti\xc4\x8dki prikaz barbara koji se klanjaju rimskom Caru nude\xc4\x87i darove zlata. Najraniji poznati prikazi Poklonstva mudraca su iz slika u katakombama i reljefima sa sarkofaga iz 4. stolje\xc4\x87a. Kraljevske krune se pojavljuju tek u 10. stolje\xc4\x87u, te prete\xc5\xbeito na zapadu, a njihove halje gube bilo kakav orijentalni prizvuk. Kasniji bizantski prikazi \xc4\x8desto dodaju malene \xc5\xa1e\xc5\xa1ire u obliku \xc4\x8dunjeva \xc4\x8diji je zna\xc4\x8daj upitan. Do tada su prikazivani kao vr\xc5\xa1njaci, ali tada umjetnici dolaze na ideju da kroz te likove prika\xc5\xbeu tri razli\xc4\x8dita ljudska doba: osobito lijep je primjer na fasadi katedrale u Orvietu.  _NEWLINE_Povremeno od 12. stolje\xc4\x87a, a naj\xc4\x8de\xc5\xa1\xc4\x87e na sjeveru Europe od 15. stolje\xc4\x87a, mudraci predstavljaju tri razli\xc4\x8dita (tada poznata) dijela svijeta: Baltazar je \xc4\x8desto prikazan kao mladi Afrikanac ili Maur, a stari Ga\xc5\xa1par je imao orijentalne karakteristike, naj\xc4\x8de\xc5\xa1\xc4\x87e kroz odje\xc4\x87u. Od 14. stolje\xc4\x87a prikazuje se njihovo veliko bogatstvo, pokloni se nalaze u spektakularnim zlatarskim kutijama, a odje\xc4\x87i mudraca se posve\xc4\x87uje ve\xc4\x87a pozornost. Od 15. stolje\xc4\x87a Poklonstvo mudraca je ujedno i prikaz u kojemu umjetnik mo\xc5\xbee iskazati svu svoju vje\xc5\xa1tinu u kompliciranom prikazivanju masovnih scena koje uklju\xc4\x8duju konje i kamile, ali i vje\xc5\xa1tinu materijalizacije raznih tekstura poput: svile, krzna, dragulja i zlata nasuprot drvu \xc5\xa1talice, slame Isusove postelje i grubih tkanina Josipove i Marijine odje\xc4\x87e. _NEWLINE_Prikaz obi\xc4\x8dno uklju\xc4\x8duje i razli\xc4\x8dite \xc5\xbeivotinje: vol i magarac iz prikaza "Ro\xc4\x91enje Kristovo" su obi\xc4\x8dno tu, ali tako\xc4\x91er i konji, kamile, psi, pa \xc4\x8dak i kraljevski sokolovi, a ponekad i druge \xc5\xbeivotinje poput ptica na gredama \xc5\xa1talice. Od 15. stolje\xc4\x87a Poklonstvo mudraca se nalazi uz scenu "Poklonstva pastira iz Evan\xc4\x91elja po Luki (2:8-20). To je prilika da se unese jo\xc5\xa1 vi\xc5\xa1e ljudske i \xc5\xbeivotinjske raznolikosti; na nekim kompozicijama (npr. nekim triptisima) ove dvije scene su su\xc4\x8deljene kao okvir za glavnu ro\xc4\x91enja.'